Într-un ultim interviu pe care am avut privilegiul să îl realizez în primăvara anului 1974 la locuința sa din Moscova, Aram Haciaturian și-a amintit, cu multă afecțiune, de foștii săi studenți Anatol Vieru și Thedor Grigoriu, deveniți creatori de frunte în muzica românească, de faptul că marele George Enescu i-a interpretat în Capitala rusă faimosul său Concert pentru vioară și orchestră pe la jumătatea anilor 1940, cât și de prietenia care l-a legat de cunoscutul nostru dirijor George Georgescu care, ori de câte ori îi interpreta, în România sau în turneele sale internaționale, zguduitoarea sa Simfonie a II-a (cu clopote), îi trimitea câte o telegramă despre succesul de care s-a bucurat.